
ΒΟΥΛΗ ΤΩΝ ΕΛΛΗΝΩΝ
ΜΑΝΟΣ Ν. ΚΟΝΣΟΛΑΣ
Βουλευτής Ν. Δωδεκανήσου –ΝΕΑ ΔΗΜΟΚΡΑΤΙΑ
            Αθήνα, 8 Νοεμβρίου 2018
Αρ.Πρ.: 3183/8.11.2018

Ε Ρ Ω Τ Η Σ Η
Προς
Κυρία Υπουργό Εργασίας, Κοινωνικής Ασφάλισης και Κοινωνικής Αλληλεγγύης
Κυρία Υπουργό Τουρισμού

ΘΕΜΑ: «Απώλεια του επιδόματος ανεργίας για τους εργαζόμενους σε τουριστικά καταλύματα που συνεχίζουν τη λειτουργία τους τη χειμερινή περίοδο αλλά οι ίδιοι δεν εργάζονται»

Κυρίες Υπουργοί,

Η επιμήκυνση της τουριστικής περιόδου, αλλά και η δημιουργία προϋποθέσεων για να λειτουργούν τουριστικά καταλύματα και επιχειρήσεις και τη χειμερινή περίοδο, αποτελεί πάγιο στρατηγικό στόχο και επιδίωξη.
Ο στόχος αυτός, όμως, δεν πρέπει να υπονομεύεται από αντικίνητρα που, ουσιαστικά, τον υπονομεύουν, αλλά, κυρίως, λειτουργούν εις βάρος και των εργαζομένων στον τουρισμό.
Σήμερα, ο τουρισμός κινείται σε εποχική, κυρίως, βάση.
Αυτό σημαίνει ότι και η απασχόληση έχει εποχιακό χαρακτήρα και για ένα διάστημα μετά την απασχόληση τους, οι εργαζόμενοι στα τουριστικά καταλύματα λαμβάνουν επίδομα ανεργίας.
Το παράδοξο είναι ότι, όσα τουριστικά καταλύματα αποφασίσουν να παρατείνουν τη λειτουργία τους και το χειμώνα, μειώνοντας αναγκαστικά και τον αριθμό του προσωπικού τους, η επιλογή αυτή έχει αρνητικές επιπτώσεις για όσους εργαζόμενους απασχολούνταν τη θερινή περίοδο.
Οι εργαζόμενοι χάνουν το επίδομα ανεργίας αφού δεν θεωρούνται ότι εργάζονταν σε επιχείρηση που χαρακτηρίζεται εποχική.
Ουσιαστικά, πρόκειται μια στρέβλωση που πρέπει να αντιμετωπιστεί.

Κατόπιν των ανωτέρω
Ερωτώνται οι Κυρίες Υπουργοί

1. Εάν γνωρίζουν το πρόβλημα που δημιουργείται και τι προτίθενται να κάνουν για την επίλυση του.


Ο Ερωτών Βουλευτής

Μάνος Κόνσολας
Βουλευτής Δωδεκανήσου

